open-index/open-wikipedia-markdown huggingface dataset:
Kenyas distrikter

**Kenya** var tidligere inndelt i 71 **distrikter** (*wilaya*). Dette er en liste over disse, fra slik inndelingen var i 2005. Ytterligere 30 distrikter var planlagt, og deres navn og hovedsteder foreslått.

Provinsene og distriktene ble fra 2013 erstattet av 47 fylker (counties).

## Liste over distrikter

## Se også
*Administrativ inndeling (Kenya)
Baringo (distrikt)

**Baringo** var et av Kenyas 71 administrative distrikter, og ligger i den tidligere provinsen Rift Valley. I 1991 hadde distriktet 264&nbsp;978 innbyggere, og arealet er på 8,646&nbsp;km². Hovedstaden er Kabarnet.

Distriktet er gitt navn etter den lokale Baringo-sjøen. Det drives geotermisk aktivitet der. Det har også blitt funnet fossiler etter mennesker her.

Den tidligere kenyanske presidenten Daniel arap Moi bor i Baringo-distriktet. Noen av Kenyas mest berømte løpere kommer fra dette distriktet, hvorav Paul Tergat er den mest kjente.

## Referanser


## Eksterne lenker
* Kart over distriktet
Kálmán Hazai

**Kálmán Hazai** (født 17. juli 1913 i Marosvásárhely, død 21. desember 1996 i København)  var en ungarsk vannpolospiller som deltok i de olympiske leker 1936 i Berlin, 

Hazai ble olympisk mester i vannpolo under OL 1936 i Berlin. Han var med på det ungarske laget som vant vannpoloturneringen. Det var 16 nasjoner som stilte med lag. Ungarns resultat i finalerunden, 2-2 mot Tyskland, 3-0 over Belgia og 5-0 over Frankrike. Ungarn og Tyskland fikk begge 5 poeng men Ungarn vant på grunn av bedre målsnitt (10/2 = 5) mot Tysklands (14/4 = 3,5). De andre spillerne på det ungarske laget var György Bródy, Márton Homonnay, Olivér Halassy, Jenő Brandi, Mihály Bozsi, János Németh, István Molnár, György Kutasi, Sándor Tarics og Miklós Sárkány. Hazai spilte fem kamper . 

## OL-medaljer
* 1936  Berlin -  **Gull**  i vannpolo, (Ungarn).

## Referanser


## Eksterne lenker
*
Insignier

**Insignier** (flertallsform av *insignium*, latin *insigne*: emblem, symbol) er tildelte symboler eller gjenstander som kan representere makt, verdighet og/eller status for deres rette bærere.

Typiske insignier er:

* Korstegn, ordenskjede, krasjan og lignende dekorasjoner som kan bæres av folk som har fått fortjenesteordener eller som er medlemmer i enkelte private ordener og foreninger
* Krone, særlig  fyrstelige kroner og rangkroner
* Nasjonalflagg og enkelte andre viktige flagg
* Våpenskjold – komplett eller deler av det, slik som skjold, hjelmtegn (engelsk: *crest*) og skjoldholdere
* Segl med monogram, emblem, våpenskjold, bumerke o.l.
* Orlogsflagg
* Merke 
* Kokarde, båndsløyfe ofte i nasjonalfarger
* Annet nasjonalsymbol
* Militær grad

## Eksterne lenker
*
Paul Marcinkus

**Paul Marcinkus** (født 15. januar 1922 i Cicero i Illinois, død 20. februar 2006 i Sun City i Arizona) var en amerikansk erkebiskop i den romersk katolske kirke. Mellom 1971 og 1989 var han president i Vatikanets bank i en periode da den var involvert i en rekke korrupsjons- og mafiarelaterte finansskandaler. Marcinkus selv var aldri anklaget for uregelmessighetene. Han kom til Italia for første gang i 1950 for å studere, og begynte å jobbe i Vatikanet tre år senere. Han returnerte til Chicago i USA i 1990. Han bosatte seg i Arizona, og begynte å jobbe i menighetssjelesorg. Han døde da han var 84 år gammel.

## Episkopalgenealogi
Hans episkopalgenealogi er:

* Kardinal Scipione Rebiba (1504–1577) 
* Kardinal Giulio Antonio Santori (1532–1602) * bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi  (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Pave Klemens XIII (1693–1769) *1743
* Kardinal Marcantonio Colonna (1724–1793) *1762
* Kardinal Hyacinthe-Sigismond Gerdil (1718–1802) *1777
* Kardinal Giulio Maria della Somaglia (1744–1830) *1788
* Kardinal Carlo Odescalchi (1785–1841) *1823
* Kardinal Costantino Patrizi Naro (1798–1876) *1828
* Kardinal Lucido Maria Parocchi (1833–1903) *1871
* Pave Pius X (1835–1914) *1884
* Pave Benedikt XV (1854–1922) *1907
* Pave Pius XII (1835–1958) *1917 
* Kardinal Eugène-Gabriel-Gervais-Laurent Tisserant (1884–1972) *1937 
* Pave Paul VI (1897–1978) *1954 
* Erkebiskop *Paul Marcinkus* (1922-2006) *1969

## Referanser
Daniele Zoratto

**Daniele Zoratto** (født 15. november 1961 i Esch-sur-Alzette, Luxembourg) er en italiensk fotballtrener og tidligere fotballspiller.

Zoratto spilte på et godt Parma-lag i begynnelsen av 1990-tallet.  Han vant blant annet den europeiske supercupen og cupvinnercupen som spiller for Parma.  Zoratto fikk en landskamp for Italia, mot Sveits.

Etter å ha jobbet noen år som ungdomstrener i Parma overtok han hovedansvaret for Modena F.C i 2006. I februar 2007 ble han sparket til fordel for Bortolo Mutti. I 2008 ble han på ny ansatt som trener i Modena etter at Mutti også ble sparket på grunn av manglende resultater.

## Karriereoversikt

## Referanser


## Eksterne lenker
* 
* FIGC statistikk A-landslag
Helter i Telemark

***Helter i Telemark*** er en britisk film fra 1965 i regi av Anthony Mann som er løselig basert på Vemork-aksjonen som fant sted i Telemark i 1943 under den andre verdenskrig. Filmen hadde verdenspremiere i London 23. november 1965 og Norges-premiere på Colosseum kino i Oslo 11. desember 1965. 

Michael Douglas var med som regi-assistent på innspillingen, faren hadde hovedrollen.

Den samme historien var også grunnlaget for den langt mer etterettelige norsk-franske filmen *[[Kampen om tungtvannet (film)|Kampen om tungtvannet]]* fra 1948 og inngikk også i TV-miniserien *[[A Man Called Intrepid]]* fra 1979. 

## Handling
Den norske motstandsbevegelsen ønsker å sabotere Norsk Hydro sitt anlegg i Rjukan, Telemark, som de tror nazistene bruker til å produsere tungtvann, som kan brukes til fremstilling av en atombombe. Rolf Pedersen (spilt av Kirk Douglas) er en norsk fysikk-professor som egentlig ikke ønsket å delta i krigen. Men snart blir dratt inn i kampen, på grunn av den lokale motstandslederen Knut Straud (basert på Knut Haukelid, i filmen portrettert av Richard Harris).

De sniker seg begge ut av Norge på et dampskip til Storbritannia, for å levere mikrofilm med informasjon om vannkraftverket til britene. Deretter returnerer de til Norge med fallskjerm, for å planlegge et kommando-raid mot Vemork-anlegget. Men et britisk fly, som frakter medlemmer av Royal Engineers, for å gjennomføre raidet blir skutt ned over Norge av tyske soldater.

Så Pedersen og Straud må lede en liten styrke norske sabotører inn på anlegget. Raidet er vellykket, men tyskerne klarer snart å reparere alt det ødelagt utstyret. Tyskerne planlegger deretter å sende alt tungtvannet til Tyskland, så Pedersen og Straud må forsøke å sabotere en ferje som tyskerne planlegger å bruke til frakten.

## Medvirkende

## Se også
*''Kampen om tungtvannet'' (TV-serie)

## Referanser


## Eksterne lenker
*
Squash (frukt)

**Squash** (*Cucurbita pepo*) er en slangeagurklignende grønnsak i gresskarfamilien.

## Beskrivelse
Squash er utseendemessig lik en agurk, men er litt kortere og formen er rund eller sekskantet. Fruktkjøttet har en fast og jevn konsistens med nøytral smak. Skallet er mørkegrønt, grønnstripet eller gult.

Squash kan deles inn i sommersquash og vintersquash. De tynnskallete og vannholdige fruktene kalles for sommersquash (squash) og de tykkskallete og faste kalles for vintersquash (gresskar). Sommersquash er en plante med normalt grønne eller gule frukter, men noen har også andre farger, som er mer sjelden. De vanligste sortene har frukter med en agurklignende fasong, men andre fasonger forekommer også. Vintersquash har hardere skall, og som regel søtere kjøtt, enn sommersquash. Den kan også lagres betydelig lenger. Vintersquash ligner mer på et gresskar enn sommersquash, som vi er vant med, men de brukes på samme måte.

## Historie
Squash kommer opprinnelig fra Mexico og Nord- og Sentral-Amerika og ble kultivert i Nord-Amerika fra omtrent 10 000 år siden. De europeiske nybyggerne begynte å bruke grønnsaken da de kom til Amerika på 1600-tallet. På vårt kontinent ble den først vanlig i starten av 1900-tallet.  

Tidligere vokste ville gresskar og squash mange steder på det amerikanske kontinentet, men i dag er de fleste slike planter sjeldne eller helt borte fra den ville floraen. De trives imidlertid utmerket i åkrer og kjøkkenhager.

For noen titusen år siden var de ville slektningene til gresskar og squash så fulle av det bitre giftstoffet cucubitacin at de var uspiselig for mennesker og de fleste mindre dyr. Store dyr tåler imidlertid slike bitre giftstoffer bedre enn mindre dyr, og det er kjent at både elefanter og neshorn i dag spiser frukt som inneholder denne typen moderat giftige stoffer. Etterhvert har vi klart å avle fram varianter med mindre bitre giftstoffer, slik at vi mennesker også kunne spise dem.

## Etymologi
Ordet squash stammer opprinnelig fra betegnelsen *askutasquash*, brukt av urfolket som levde i Narrangansett i dagens Rhode Island, og som oversatt betyr «noe som kan spises rått». 

Squash har mange forskjellige navn. I flere land kalles sommersquashen **zucchini,** som er italiensk og betyr lite gresskar. Den kalles også **courgette** (fra fransk) og **calabacín** (spansk). 

## Anvendelse og næringsinnhold
Squash kan brukes rå (for eksempel i salat), stekt, kokt eller ovnstekt. Sommersquash spises umoden, har tynt skall og liten holdbarhet. Vintersquash (vintergresskar) spises godt moden, har tykt, hardt skall, og kan lagres til utpå vinteren.

Squash er en ingrediens i den franske grønnsaksretten ratatouille, men passer også bra i wok eller skivet på langs og grillet sammen med halloumiost.

### Lagring
Må ikke lagres under 4 Celsius. Bør oppbevares mellom 5–8 Celsius i høy luftfuktighet.

### Næringsinnhold
Squash består av 95 % vann og har lavt energi- og fettinnhold, med 15 kalorier pr 100 gram. Squash inneholder jern og noe A-, B- og C-vitaminer, og er en kilde til folat og kalium.

## Referanser
Charles Bradlaugh

**Charles Bradlaugh** (født 26. september 1833, død 30. januar 1891) var en britisk politiker og en av de mest kjente britiske ateister på 1800-tallet. Bradlaugh grunnla National Secular Society i 1866. 

## Bibliografi
* *Who Was Jesus Christ, and What Did He Teach?* (1860)
* *A Plea for Atheism* (1864)
* *A Few Words About the Devil* (1864)
* *Humanity's Gain from Unbelief* (1889)
* *The credibility and morality of the four Gospels* (1860)
* *The impeachment of the House of Brunswick* (1875)
* *The Freethinker's Text-Book* (1876)
* *Man, Whence and How?*
* *Religion, What and Why?*
* *Debates*
* *The Roberts-Bradlaugh Debate*
* *Labor and law* (1891)
* *Political essays* (1891)
* *Biographies of ancient and modern celebrated freethinkers* (1900)

## Referanser


## Eksterne lenker
* 
*
Arnafjorden

**Arnafjorden** er en fjordarm av Sognefjorden på sørsiden av fjorden i Vik kommune. Den er 8,5 kilometer lang og har en sørvestlig utstrekning. Indre del av fjorden er delt i to fjordarmer, Framfjorden og Indrefjorden. Den lengste av disse er Indrefjorden.

Fjorden har innløp mellom Husstavenes i vest og Eitreneset i øst og ligger mellom fjellene Fagerdalsnipi (1245 moh) og Jambueggi (1145 moh). Et stykke inne i fjorden ligger grenden Arnafjord på vestsiden. Her stuper Breidfossen ned til fjorden. Like forbi Arnafjord deler fjorden seg i Framfjorden og Indrefjorden. Framfjorden går innover til bygden Framfjord. Indrefjorden går inn til gårdene Tenne, Frettheim og Åse. 

Fv92 følger fjorden rundt hele den indre delen og opp til Arnafjord på vestsiden, der veien slutter. 

## Referanser
Anne Birgitte Fossum

**Anne Birgitte Fossum** (født 1960) er en norsk siviløkonom og forretningskvinne. Hun var nummer 44 på tidsskriftet *Kapitals* oversikt over Norges hundre mektigste kvinner i 2008.

Hun er daglig leder i eiendomsfirmaene Abisco, Urdia, Mittas, Hermus og One of five. Hun er hovedaksjonær i Abisco.

Fossum er styreleder i interesseorganisasjonen Norsk Investorforum, fonds- og aksjemeglingsfirmaet Altaria, bedriftsrådgivningsfirmaet Fora og investeringsfirmaet Foinco (siden 2000) og styremedlem i allmennaksjeselskapene Norwegian Property (fra 2007) og Bluewater Insurance. Hun har også styreverv i Heidenreich-konsernet.

Fossum er utdannet siviløkonom (*lic.oec.*) fra St. Gallen i Sveits i 1984. Hun har tidligere vært Brand Manager i Procter & Gamble i Tyskland.  
Fossum er norgesmester i bridge for mixlag to ganger.

## Referanser
Ơ

**Ơ** og **ơ** (*[[O]]* med horn) er den nittende bokstaven i det vietnamesiske alfabetet, mellom ô og p. Hornet representerer at bokstaven skal uttales urundet, og denne bokstaven representerer lyden [ɤ]. I Unicode kodes ơ som følger (koding med vietnamesiske tonemerker er inkludert).
István Molnár

**István Molnár** (født 5. januar 1913 i Galanta, død 1. juli 1983 i Budapest) var en ungarsk vannpolospiller som deltok i de olympiske leker 1936 i Berlin.

Molnár ble olympisk mester i vannpolo under OL 1936 i Berlin. Han var med på det ungarske laget som vant vannpoloturneringen. Det var 16 nasjoner som stilte med lag. Ungarns resultat i finalerunden, 2-2 mot Tyskland, 3-0 over Belgia og 5-0 over Frankrike. Ungarn og Tyskland fikk begge 5 poeng men Ungarn vant på grunn av bedre målsnitt (10/2 = 5) mot Tysklands (14/4 = 3,5). De andre spillerne på det ungarske laget var György Bródy, Kálmán Hazai, Márton Homonnay, Olivér Halassy, Jenő Brandi, János Németh, Mihály Bozsi, György Kutasi, Sándor Tarics og Miklós Sárkány. Molnár spilte en kamp under vannpoloturnering i Berlin.

## OL-medaljer
* 1936  Berlin -  **Gull**  i vannpolo, (Ungarn))

## Referanser


## Eksterne lenker
*
Vir

**Vir** er en øy i Adriaterhavet utenfor kysten av Kroatia. Øya ligger utenfor byen Zadar nord på den dalmatiske kysten. Med et areal på 22,38 km² er øya den 20. største kroatiske adriaterhavsøya, og den åttende største av øyene utenfor Zadar. Øya hadde et innbyggertall på 1&nbsp;608 i 2001, og var dermed den 15. mest folkerike øya i Kroatia. Det høyeste punktet på øya er 122 meter over havet.

Øya ligger ca. 25 kilometer vest for byen Zadar, like sør for øya Pag. Andre naboøyer er Maun, Planik, Olib, Ist, Molat, Sestrunj, Rivanj og Ugljan. Øya har fastlandsfobindelse over en bro fra østsiden av øya til fastlandet ved byen Privlaka, broen var ferdigstillet i 1976. 

Administrativt hele øya en kommune (Vir) i Zadar fylke. I tillegg til byen Vir ligger landsbyene Torovi og Lozice på øya. 

Øya har en middeltemperatur på 15°C. Mellom mai og september er temperaturen mellom 25 og 36 °C, og i januar lavest med en middeltemperatur på rundt 6,5°C.

Vir blir først nevnt i historiske kilder i Petar Krešimir IVs charter fra 1069, da som *Ueru*.

## Referanser


## Eksterne lenker
* 
* Vir på Photocroatia.com
Ư

**Ư** og **ư** (*[[U]]* med horn) er den 26. bokstaven i det vietnamesiske alfabetet, mellom u og v. Hornet markerer at bokstaven skal uttales urundet, slik at ư representerer lyden [ɯ]. I Unicode kodes ư som under, inkludert ư med de forskjellige vietnamesiske tonemerkene.
Bondo (distrikt)

**Bondo** var et av Kenyas 71 administrative distrikter, og ligger i den tidligere provinsen Nyanza. I 1999 hadde distriktet 238 780 innbyggere, og arealet er på 987 km². Hovedstaden er Bondo. Distriktet ble opprettet i 1998, ut fra sørlige deler av Siaya-distriktet.

Blant innbyggerne er språkene engelsk og swahili de største, mens den overveiende religionen er kristendom. Den største etniske gruppen i området er luoene.

Distriktet er blant de fattigste i Kenya, og 60&nbsp;% av befolkningen lever under fattigdomsgrensen. Mens fiskeri utgjør en vesentlig inntektskilde for landsbyene lands Victoriasjøens bredder, livnærer en stor del av befolkningen seg ved subsistenslandbruk. Umoderne landbruksmetoder, næringsfattig jord og uregelmessig nedbør fører til at de små jordbrukene ikke er nok til å brødfø en familie. Familiene er derfor avhengige av å skaffe ekstrainntekter ved småhandel og løsarbeide. Mange barn bidrar til familiens økonomi fremfor å gå på skole.

Grunnvannsressursene i Bondo er små, og i flere områder er det ikke mulig å etablere brønner. Befolkningen er derfor avhengig av vann fra Victoriasjøen, små vannløp og regnvann som oppsamles i vannhull. Dette er ofte forurenset vann, hvilket utgjør en vesentlig sunnhetsrisiko.

Av alvorlige sykdommer er hiv/aids, malaria, diaré og ånderettssykdommer mest utbredt. Klinikkene i området er få, generelt underbemannet med utilstrekkelig utdannet personale og det er mangel på medisin og utstyr.

## Referanser


## Eksterne lenker
* ''Research findings: Bondo District'' – Kappitel 7 i ''The Impact of HIV/AIDS on Land Rights, Case studies from Kenya'', HSRC Press 2004, (32 s.)
Bondo

**Bondo** kan vise til

*Bondo (kommune), kommune i Sveits
*Jeremy Bonderman
*Bondo (by), kenyansk by
*Bondo (distrikt) i Kenya
Luigi Facta

**Luigi Facta** (født 16. november 1861 i Pinerolo i kongedømmet Sardinia, død 5. november 1930) var en italiensk journalist og politiker. Han var Italias statsminister i to regjeringer i en sammenhengende periode fra 26. februar 1922 til 31. oktober 1922. Facta var den siste statsministeren i Italia før Benito Mussolini etablerte sin ledelse. 

Facta ble født i Pinerolo i Piemonte. Han studerte jus og ble senere journalist. Facta, som var medlem av det liberalistiske partiet, tjenestegjorde som statssekretær i justis- og innenriksdepartement. Han var også finansminister fra 1910 til 1912 og 1917 til 1924. Ved utbruddet av første verdenskrig, støttet Facta at Italia skulle være nøytralt. Hans sønn ble drept i krigen, og han sa at han var stolt over å gi en sønn til sitt land.

Luigi Facta ble utnevnt til senator i 1924.

## Referanser
Bjørn Stallares vei (Oslo)

**Bjørn Stallares vei** (1–41) er en vei på Sinsen i bydel Grünerløkka i Oslo. Den går fra Trondheimsveien til Sinsenterrassen. Bebyggelsen er en del av Sinsenbyen og består av lamellblokker fra 1930-tallet. Veien har bare nummer på sørsida. Blokkene på nordsida tilhører Trondheimsveien, Knut Alvssons vei og Sinsenterrassen.

Mellom Bjørn Stallares vei 13–19 og Båhusveien 20–28 ligger den sentrale lekeplassen i Sinsenbyen, populært kalt «Lekern».

Navnet er til minne om Bjørn Stallare, som falt i slaget på Stiklestad. En del av veiene i området har navn som refererer til norsk middelalderhistorie.

## Litteratur
* Oslo byleksikon

## Eksterne lenker
*
Artemis Fowl – Operasjon Arktis

***Artemis Fowl – Operasjon Arktis*** (originaltittel: *Artemis Fowl – The Arctic Incident*) er den andre boken i Artemis Fowl-serien. Boken er skrevet av irske Eoin Colfer og er en fantasy ungdomsbok.

Handlingen i boken er lagt omtrent et halvt år etter den første boken. Artemis Fowl II har fått vite hvor faren hans er, men trenger hjelp til å få han levende derfra. Samtidig blir det funnet mennesketeknologi i alvenes verden, og Artemis er den første mistenkte.

Nederst på sidene er en inskripsjon på kentaurisk med en beskjed til mennesker som greier å tyde skriften. Verset som står i kapittel 9 av boken kan brukes til å omsette teksten, og er også delvis gjengitt på forsiden av boken.

## Referanser
Šolta

**Šolta** er ei øy i Adriaterhavet ved kysten av Kroatia. Øya ligger vest for Brač, sør for Split og øst for Drvenik Veli. 
Šolta har et areal på 58,98 km², og et folketall på 1&nbsp;479 (2001). Den høyeste toppen på Šolta er Vela Straža, som er 238 meter over havet.. På nordøstsiden av øya ligger de store buktene Rogač og Nečujam. I de vestlige delene av det indre Šolta ligger det en jordbruksslette som er rundt 6 km lang og 2 km bred. 

Næringsveiene på øya er basert på vindyrking, oliven, frukt, fiske og turisme. Flere landsbyer ligger borte fra kysten i innlandet (Grohote, Gornje Selo, Srednje Selo, Donje Selo), mens den største landsbyen Maslinica og Stomorska ligger ved kysten. Maslinica er bare utsatt for nordvestlig vind, og følgelig en god havn for mindre båter..

## Bilder

Stomorska.JPG|Havna i landsbyen Stomorska
Šolta Grohote Hrvatska Häuser 2012 d.jpg|Grohote
Šolta Gornje Selo Hrvatska 2012 a.jpg|Gornje Selo
Šolta Maslinica Hrvatska Hafen 2012 d.jpg|Maslinica 
Šolta Nečujam Hrvatska 2012 a.jpg|Nečujam 
Šolta Nečujam Hrvatska bunja 2012 a.jpg|Bunja Nečujam 


## Referanser


## Eksterne lenker
* 
* turistside med bilder og informasjon om øya
Kenyas nasjonalforsamling

**Kenyas nasjonalforsamling** (engelsk: *National Assembly of Kenya*) er Kenyas folkevalgte, lovgivende forsamling. 

## Medlemmer
Nasjonalforsamlingen består ifølge 2010-grunnloven av 349 medlemmer, hvorav:

*290 medlemmer (hver valgt av de registrerte velgere i enmannskretsene), 
*47 kvinner, hver valgt av fylkets registrerte velgere, og hvert fylke utgjør en enmannskrets 
*12 medlemmer, som er utpekt av parlamentariske politiske partier i henhold til deres andel av nasjonalforsamlingens medlemmer i samsvar med artikkel 90, for å representere spesielle interesser, inkludert ungdom, personer med nedsatt funksjonsevne og arbeidere  
*Presidenten, som er ex officio-medlem.

Nasjonalforsamlingen holder til i hovedstaden Nairobi og forsamlingens president siden 2013 er Justin Muturi.

## Partier i nasjonalforsamlingen
Situasjonen etter valget i 2017.

## Eksterne lenker
* 
* Nasjonalforsamlingens nettsted
Sinsenterrassen (Oslo)

**Sinsenterrassen** (1–27, 2–20) er en vei på Sinsen i bydel Grünerløkka i Oslo. Den går fra Trondheimsveien til Båhusveien. 

Brdr. Johnsen oppførte *bygningene Sinsenterrassen* i 1934 som en del av Sinsenbyen som består av lamellblokker fra 1930-tallet. Fire år senere kom navnet på veien.
## Litteratur
* 

## Eksterne lenker
*
Cuan-Longyan-stelen

**Cuan-Longyan-stelen** (kinesisk: 爨龙颜碑, pinyin: *Cuan Longyan bei*), også kalt **Da Cuan**, er en viktig gravstele som ble oppsatt i fylket Luliang i provinsen Yunnan i Folkerepublikken Kina. 

Den stammer fra 458 under Liu-Song-dynastiet (420-479) under Sørdynastienes tid. Stelen står inne i Zhenyuanpu folkeskole, 14 km sør for fylkessenteret i Zhongshu.

Steinstelen minnes den lokale mandarinen Cuan Longyan, og ble gjenoppdaget i 1826 av den høylærde Ruan Yuan, som da var Qing-dynastiets guvernør av Yunnan og Guizhou. Det som gjør denne stelen så viktig, er dens kalligrafi; den er interessant for studiet av utviklingen av kinesisk skrift og skrivekunst. Den benytter regelskrift, men vitner om en overgangsfase i utviklingen av kanselliskrift.

Stelen ble beskyttet i 1961 som kulturminne.

Stelen er 3.38 meter høy, 1,35 m bred øverst og 1,46 m bred nederst. Den er 25 cm tykk. Toppen er avrundet.

Øverst står det *Song Gu Longxiang Jiangjun Hu Zhenman Xiaowei Ningzhou Cishi Nadu Xian Hou Cuan Shijun Zhi Bei* (Tablett for den avdøde herr Cuan, Longxiang-general, militærmandarin, guvernør for prefekturet Ningzhou og overhode for Nadu fylke i Song-dynastiet) skrevet inne i halvbuen, 24 stegn i seks linjer. 

Lenger nede følger noen illustrasjoner, og en tekst på 24 linjer med 45 tegn i hver linje. Det hele er på 904 tegn. Her beskrives embedsmannens ættetavle og bragder.

## Litteratur
* *Zhongguo da baike quanshu: Kaoguxue* (Store kinesiske leksikon: Arkeologi-bindet). Beijing: Zhongguo da baike quanshu chubanshe, 1986
* Zhou Linwen: *Zhongguo ming bei san zhong: Meng Xiaoju bei, Cuan Baozi bei, Cuan Longyan bei.* 2001; ISBN 7-80586-793-3

## Referanser
Bungoma (distrikt)

**Bungoma** var et av Kenyas 71 administrative distrikter, og ligger i den tidligere provinsen Vestprovinsen. Det har et areal på 2&nbsp;069&nbsp;km². I 1999 hadde distriktet 876&nbsp;491 innbyggere. Hovedstaden er Bungoma.

## Referanser
Volvo Ocean Race

**Volvo Ocean Race** (tidligere kalt **Whitbread-seilaset** (i Norge) eller **Whitbread Round the World Race**) er en regatta som har vært holdt siden 1973. Fram til 2005 ble regattaen holdt hvert fjerde år, og deretter hvert tredje år. Regattaen regnes som en av de mest krevende i seilsporten og ruten har i alle løp gått sør om Kapp Horn. 

Knut Frostad  har vært kaptein på to båter, «Innovation Kvaerner» og «Djuice Dragons». Og fra og med 2008–09 regattaen har han vært direktør for Volvo Ocean Race.

## Tidligere regattaer

## Eksterne lenker
*
Knut Alvssons vei (Oslo)

**Knut Alvssons vei** (1–43) er en vei på Sinsen i bydel Grünerløkka i Oslo. Den går fra Trondheimsveien (rundkjøringa ved Mailundveien) til Sinsenterrassen. Bebyggelsen er en del av Sinsenbyen og består av lamellblokker fra 1930-tallet. Veien har bare nummer på sørsida: fire blokker med 5–6 oppganger hver. Blokkene på nordsida samt den siste blokka på sørsida tilhører Trondheimsveien og Sinsenterrassen.

Navnet er til minne om Knut Alvsson, som forsøkte å rive Norge løs fra unionen med Danmark i 1501. En del av veiene i området har navn som refererer til norsk middelalderhistorie.

## Litteratur
* 

## Eksterne lenker
*
Trikkestall

**Trikkestall** er et navn og begrep med røtter til de første skinnegående bybaner. Disse var opprinnelig hestetrukket.

Navnet trikkestall ble hengende igjen også etter at de ble gjort om til sporvognsremiser, og er i bruk fortsatt i bydeler i Oslo, Bergen og Trondheim om bygningene som dels har fungert som stall og nattelosji for hester og vogner, og siden som endestopp og vedlikeholdssted. 

Bergens trikkestall på Møhlenpris har fortsatt skinnegang (pr. 2008 er effektiv sporlengde ca. 250 meter) og rommer to trikker. Området er nå teknisk museum, mens Trondheim har tatt sine i bruk til et kontorbygg og til en skatepark.
Siloveien (Oslo)

:::*Se [[Siloveien|pekerside]] for flere forekomster av Siloveien.*

**Siloveien** (2–14) er en vei på Sinsen i bydel Grünerløkka i Oslo. Den går fra Trondheimsveien til Sinsenterrassen. Bebyggelsen er en del av Sinsenbyen fra 1930-tallet. Den utgjøres av ei lang lamellblokk med sju oppganger. Denne ligger på nordsida av veien. Blokkene på sørsida tilhører Sinsenterrassen.

Navnet refererer til Sinsen kornsilo (Trondheimsveien 197), som ligger ved sida av. Den er nå ombygd til boliger (Sinsen Panorama).

## Litteratur
* 

## Eksterne lenker
*
Siloveien

**Siloveien** finnes flere steder:

* Siloveien (Oslo)
* Siloveien (Aurskog-Høland)– Bjørkelangen
* Silovegen (Årnes)
* Silovegen (Stange)
* Silovegen (Skarnes)
Nordnytt

***Nordnytt*** er NRKs distriksnyhetsprogram for Troms og Finnmark. Programmet lages av NRK Troms og Finnmark og sendes fra Tromsø. Programmet sendes fra 19:45 til 20:00 mandag til torsdag og 22:55 til 23:00, På fredager sendes programmet klokken 19:30-19:40, alt på NRK1 Troms og Finnmark.
Oliviero Toscani

**Oliviero Toscani** (1942–2025) var en italiensk fotograf. Han er aller mest kjent for sine kontroversielle kampanjer blant annet om krig, religion, homofili, aids og spiseforstyrrelser.

## Referanser


## Eksterne lenker
*
Yamamoto Tsunetomo

**Yamamoto Tsunetomo** (født 11. juni 1659 i Saga i Japan, død 30. november 1719) var samurai hos en lensherre i Japan. Da lensherren døde i 1700 bestemte han seg for å bli buddhistisk prest. Det gjorde han fordi han ikke var fornøyd med lensherrens etterfølger.

I 1710 begynte det å komme en ung samurai til Yamamoto, og skrev ned uttalelsene hans. Disse ble gitt ut i form av en bok i 1716.

## Referanser
Gustav Schäfer (roer)

**Gustav Schäfer** (født 22. september 1906 i Johanngeorgenstadt død 12. desember 1991 i München) var en tysk roer som deltok i de olympiske leker 1936 i Berlin.

Schäfer ble olympisk mester i roing under OL 1936 i Berlin. Han vant gull i singelsculler foran Josef Hasenöhrl fra Østerrike.
  
## OL-medaljer
* 1936  Berlin -  **Gull** i roing, singlesculler  Tyskland

## Referanser


## Eksterne lenker
*
SVT Nyheter Norrbotten

:*For [[NRK Troms og Finnmark]]s nyhetsprogram, se [[Nordnytt]]*

**SVT Nyheter Norrbotten**, før 2015 kjent som ***Nordnytt***, er SVTs regionale nyhetsprogram for Norrbottens län. 

De regionale sendingene i Norrbotten startet under navnet *Nordnytt* i i 1973. Fram til 5. mars 2001 omfattet *Nordnytt*s dekningsområde også Västerbottens län, men programmet ble delt, og *[[Västerbottensnytt]]* oppstod for å dekke Västerbotten. Sendetidene på hverdager er klokken 17.55 (5 minutter), 19.10 (20 minutter) og 22.15 (15 minutter). På søndager sender SVT Nyheter Norrbotten to 5 minutter lange sendinger, klokken 17.55 og 21.15. Dessuten produserer man visse lengre programmer, for eksempel **. Hovedredaksjonen ligger i Luleå. Det finnes også en lokalredaksjon i Kiruna, som har egne nyhetssendinger – *[[Nordnytt Malmfälten]]* – via SVT Nyheter Norrbottens nettside.

## Eksterne lenker
* 
*
Lastovo

**Lastovo** (italiensk *Lagosta*, tysk *Augusta*, latin *Augusta Insula*, gresk: *Ladestanos*, illyrisk: *Ladest*) er ei øy og en kommune i Dubrovnik-Neretva fylke i Kroatia.

Kommunen består av 46 øyer i Adriaterhavet med et totalt folketall på 835, der 93 % er etniske kroater. Landarealet i kommunen er ca. 56&nbsp;km². mens øya har et areal på  46,87&nbsp;km². Den største landsbyen på øya heter også Lastovo.

Øya er kjent for arkitekturen fra 1400- og 1500-tallet. Det finnes flere relativt små kirker her, som viser den lange romersk-katolske tradisjonen. Av store kulturelle hendingelser finner vi det årlige «Lastovo Poklad», eller karneval.

De naturskjønne omgivelsene trekker til seg mange turister hver sommer. I 2006 gjorde den kroatiske regjeringen deler av øya om til en naturpark.

## Geografi
Øya Lastovo hører til de sentrale dalmatiske øyene. Den ligger 13&nbsp;km sør for Korčula. Andre øyer i denne gruppa er blant annet Vis, Brač, Hvar, Korčula og Mljet. Øya er rundt 9,8&nbsp;km lang og opp til 5,8&nbsp;km bred.

Øygruppa Lastovo består av 46 øyer, inkludert de større øyene Sušac, Prežba og Mrčara. Prežba har forbindelse med fastlandet via en bru ved landsbyen Pasadur. Det går daglig hydrofoiler og ferger fra øya til fastlandet ved Split, som også stopper ved Korčula og Hvar langs ruta.

Landsbyen Lastovo ligger i de bratte skrentene ovenfor sjøen, noe som er uvanlig sammenlignet med de andre adriatiske øyene, der landsbyene oftest ligger ved sjøen. Andre landsbyer på øya er blant annet Ubli (også kalt Sveti Petar), Lučica, Zaklopatica, Skrivena Luka og Pasadur.

Trass i store branner i 1971 og 1998 er rundt 70 % av Lastovo dekket av skog, stort sett steineik, aleppofuru og middelhavskratt. Både falk og hauk hekker her. i middelalderen ble falkene ofte fanget og sendt til forskjellige steder i Europa, særlig til Napoli. Sjølivet er noe av det rikeste i hele Adriaterhavet, og her finnes hummer, languster, blekksprut og mange eksklusive fiskearter som sanktpetersfisk og havabbor.

Det høyeste punktet på Lastovo er Hum med en høyde på 417 meter over havet. Det er tre andre topper som er høyere enn 400 meter, Pleševo Brdo, Gumanca og Mali Hum, og ytterligere tretten som er høyere enn 200 meter.  Bergartene på øya består av kalkstein og dolomitt, og det finnes flere grotter på øya. Kystlinja er bratt, og sjøen rundt øya er dyp. På sørkysten ligger det en vid bukt ved Skrivena Luka, som gir ly mot den iskalde boravinden og vestavinden.

## Økonomi
Som på mange andre middelhavsøyer er de viktigste næringsveiene på Lastovo jordbruk og turisme. Det blir blant annet dyrket vindruer og oliven.

## Referanser



## Eksterne lenker
* 
* Lastovo turistkontor 
* Lastovo historie
* Lastovo.net 
* Lastovo-Augusta.net
Aragonitt

**Aragonitt** er et kalsiumkarbonat. Den er en av tre polymorfer med samme kjemiske sammensetning, hvor de to andre er kalsitt og vateritt. 

Kalsitt har trigonalt krystallsystem mens aragonitt har orthorombisk krystallsystem. Den er tavleformet, prismatisk eller nålformet, ofte med spisse, pyramideformete eller meiselaktige endeflater, og kan danne søyler eller stråleformete aggregater. Det er vanlig med multiple tvillingkrystaller, som har en heksagonal form. 

Aragonitt er de kalkaktige delene av skallet til ulike mollusker, inklusive koraller. Det er ikke perlemoret som er dannet av dette mineralet. Organisk dannet aragonitt er strukturelt forskjellig fra uorganisk.

Det opptrer i evaporitter, i avsetninger fra varme kilder og i grotter, der det kan danne korallaktige aggregater. Disse er kjent som jernblomster. Det finnes også i noen metamorfe og magmatiske bergarter.
 
Aragonitt er vanlig i moderne sedimenter, men pleier bare å opptre i yngre bergarter. Det er fordi mineralet er relativt ustabilt. og over tid omdannes aragonitt til kalsitt. Den ytre formen kan fortsatt være den til aragonitt, men en romboedrisk spalting avslører den nye identiteten.
 
Fargen er gjennomsiktig eller gjennomskinnelig og fargeløs eller hvitaktig krystall med glassaktig glans. Steinen er skjør og brekker lett.  Finner man en hel aragonitt, der splintring og brudd ikke er forekommet, er den en vakker krystallstein.

* Tetthet målt: 2,947 g/cm³
* Tetthet beregnet: 2.944 g/cm³ 
* Krystallsystem: Orthorhombisk
* Klasse HM: m m m(2/m(2/m 2/m) – Dipyramidal.
* Celleparameter: a = 4.95Å, b = 7.96Å, c = 5.74Å
* Proporsjon andel: A: B: C = 0,622: 1: 0,721
* Enhetscellevolum: V 226,17 Å ³ beregnet ut fra enhetscelleparametere.
* Z: 4.
* Refraksjonsseismikk. IR. 1,530 – 1,686

## Forekomster
Utfelt fra varme kilder,korallrev, perler, snegleskall, eggeskall og skjellskall.(Amygdaloide hulrom). I basalt og som dryppstein i grotter.
 
Observert i Norge i Sulitjelma malmgruver, sammen med zeolittkrystaller. I Oslofjordfeltet ved Dalstjern. Sfærulittiske strålebunter er kjent fra Konnerud mineralgruve i Drammen. I stalaktittform i norske marmorgrotter. På Vikafjellet. Bøverdalen. Dypingdal.

## Fotnoter

## Referanser


## Eksterne lenker
* Mindat.org: Aragonite: Aragonite mineral information and data
Guy Lapébie

**Guy Lapébie** (født 28. november 1916, død 8. mars 2010) var en fransk syklist som deltok under OL 1936 i Berlin.

Lapébie ble olympisk mester i sykling to ganger under OL 1936 i Berlin. Han var med på de franske lagene som vant 4000 meter forfølgelsesritt og lagkonkurransen over 100 kilometer landevei. Han kom på andreplass i 100 kilometer landevei individuelt, bak sin landsmann Robert Charpentier.

Hans bror, Roger Lapébie, vant Tour de France i 1937.

## OL-medaljer
* 1936  Berlin -  **Gull** i sykling, landeveisritt lagkonkurranse (Frankrike) 
* 1936  Berlin -  **Gull** i sykling, 4000 meter forfølgelsesritt (Frankrike) 
* 1936  Berlin -  Sølv i sykling, landeveisritt 100 kilometer

## Referanser


## Eksterne lenker
*
A Great Day in Harlem

**A Great Day in Harlem** eller **Harlem 1958** er et svarthvitt gruppebilde fra 1958 av 57 jazzmusikere på en gate i Harlem, New York City.

Art Kane, en frilansfotograf som jobbet for magasinet *[[Esquire (magazine)|Esquire]]*, tok bildet rundt klokka 10, sommeren 1958. Musikerne hadde samlet seg på 126th Street, mellom Fifth og Madison Avenue i Harlem. 

*Esquire* publiserte bildet i januarutgaven i 1959. Jean Bach, en radioprodusent fra New York, gjenfortalte historien bak bildet i sin dokumentarfilm  *[[A Great Day in Harlem (film)|A Great Day in Harlem]]* i 1994. Filmen ble i 1995 nominert til Oscar for «Beste dokumentar». 

Bildet var en viktig brikke i Steven Spielbergs film, *[[Terminalen]]*. I filmen har Tom Hanks rollen som Viktor Navorski, en person som reiser til USA på jakt etter saxofonisten Benny Golsons autograf, slik at han kan fullføre sin fars samling av autografer fra musikerne på bildet.

## Musikere på bildet

## Eksterne lenker
* - Om bildet.
* – Om dokumentaren.
* "Jazzens mest ikoniske bilde er et halvt århundre gammelt"  av Alan Kurtz (Jazz.com )
Dylan (album)

***Dylan*** er den amerikanske sangeren/låtskriveren Bob Dylans 13. studioalbum, utgitt 19. november 1973 av Columbia Records. Dylan selv hadde ikke noe med utgivelsen å gjøre, kun innspillingene.

*Dylan* var satt sammen av outtakes fra *[[Self Portrait]]* og *[[New Morning]]*. Albumet ble gitt ut av Columbia Records som en «cash-in» eller «hevn» for Bob Dylans avskjed med Columbia til fordel for Asylum Records, et plateselskap som hadde kjente artister som John David Souther, Judee Sill, Linda Ronstadt, Joni Mitchell og The Eagles i stallen.

Selv om albumet fikk dårlig kritikk, klarte det å nå 17.-plass på albumlisten i USA og å selge til gull. Albumet ble ikke like godt mottatt i Storbritannia, og ble hans eneste album som ikke klarte å komme på listene der.

Det er hans eneste ikke-samlealbum som ikke har vært utgitt på CD på det nordamerikanske markedet, men det er blitt tilgjengelig i digital utgave på iTunes, både som singel og som en del av *[[Bob Dylan: The Collection]]*, som er en digital utgivelse av alle albumene hans.

## Sporliste

# «Lily of the West» (E. Davies, J. Peterson) – 3:44 
# «Can't Help Falling in Love» (George Weiss, Hugo Peretti, Luigi Creatore) – 4:17 
# «Sarah Jane» (Dylan) – 2:43 
# «The Ballad of Ira Hayes» (Peter LaFarge) – 5:08 
# «Mr. Bojangles» (Jerry Jeff Walker) – 5:31 
# «Mary Ann» (Tradisjonell) – 2:40 
# «Big Yellow Taxi» (Joni Mitchell) – 2:12 
# «A Fool Such as I» (Bill Trader; feilaktig kreditert til James Buford Abner, som skrev en gospel med samme navn) – 2:41 
# Spanish Is the Loving Tongue (alternativ versjon) (originalversjonen er B-siden av singelen «Watching the River Flow» fra 1971) (Charles Badger Clark) – 4:13

*Sporene 1–7 innspilt juni 1970 for *New Morning*-albumet, sporene 8–9 innspilt april 1969 for *Self Portrait*-albumet.

## Referanser


## Eksterne lenker
*
To brødre (1962)

***To brødre*** (originaltittel: *Cronaca familiare*) er en italiensk dramafilm fra 1962 i regi av Valerio Zurlini. Handlingen i filmen er basert på en roman av Vasco Pratolini og handler om to brødre som har vokst opp adskilt, men som gjenforenes ved morens død. De to brødrene spilles av Marcello Mastroianni og Jacques Perrin.

Den ble tildelt Gulløven under Filmfestivalen i Venezia.

## Roller
* Marcello Mastroianni - Enrico
* Jacques Perrin - Lorenzo
*Sylvie - bestemoren
* Salvo Randone - Salocchi
* Valeria Ciangottini - Enzina
* Serena Vergano - sykesøster
* Marco Guglielmi
* Franca Pasut
* Miranda Campa
* Nino Fuscagni
* Marcella Valeri

## Referanser


## Eksterne lenker
*
Robert Charpentier

**Robert Charpentier** (født 4. april 1916 i Issy-les-Moulineaux død 28. oktober 1966) var en fransk syklist som deltok under OL 1936 i Berlin.

Charpentier ble olympisk mester i sykling tre ganger under OL 1936 i Berlin. Han vant landeveisrittet over 100 kilometer både individuelt og i lag.
Han var også med på det franske laget som vant 4000 meter forfølgelsesritt.

## OL-medaljer
* 1936  Berlin -  **Gull** i sykling, landeveisritt 100 kilometer  Frankrike
* 1936  Berlin -  **Gull** i sykling, landeveisritt lagkonkurranse  Frankrike
* 1936  Berlin -  **Gull** i sykling, 4000 meter forfølgelsesritt  Frankrike

## Referanser


## Eksterne lenker
*
Diskoskasteren

***Diskoskasteren*** av Myron (gresk Δισκοβόλος, «Diskobolos») er en berømt gresk statue, regnet som et hovedverk fra den klassiske perioden, mellom 460 – 450 f. Kr.  Statuen var i bronse, men er i dag bare bevart i romerske marmorkopier og senere rekonstruksjoner. 

En diskoskaster er i ferd med å kaste. Øyeblikket fanget i statuen er et eksempel på *rythmos*, harmoni og balanse,  og er et av de tidligste eksemplene på naturnær anatomisk gjengivelse i skulptur. Myron blir ofte kreditert som den første som behersket denne stilen.

Som alltid i gresk klassisk idrett er mannen naken. Skulpturen var sannsynligvis malt. 
## Se også
* kontrapost
## Referanser
Arie van Vliet

**Arie van Vliet** (født 18. mars 1916 i Woerden, død 9. juli 2001) var en nederlandsk syklist som deltok i OL 1936 i Berlin.

Van Vliet ble olympisk mester i sykling i OL 1936 i Berlin. Han vant temporittet over 1000 meter med tiden 1.12,0 som var ny olympisk rekord. Han kom på andreplass i sprinten bak tyske Toni Merkens.

## OL-medaljer
* 1936  Berlin -  **Gull** i sykling bane, 1000 meter tempo 
* 1936  Berlin -  Sølv i sykling bane, sprint

## Referanser


## Eksterne lenker
*
Ferenc Csik

**Ferenc Csik** (1913–1945) var en ungarsk svømmer som deltok under OL 1936 i Berlin.

Csik ble olympisk mester i svømming under OL 1936 i Berlin. Han vant finalen på 100 meter fri med tiden 57,6 foran Masanori Yusa fra Japan som hadde satt ny olympisk rekord i semifinalen med tiden 57,5. Csik var også med på de ungarske laget som kom på tredjeplass på 4 x 200 meter fri.

## Referanser


## Eksterne lenker
*
Ferraris Formel 1-resultater

Tabellene under viser detaljerte **resultater i [[Formel 1]]-mesterskapet for [[Scuderia Ferrari]]**. 

## Formel 1-resultater
(Forklaring) (resultater i fet skrift indikerer **pole position**, resultater i kursiv indikerer *raskeste runde*)

### Scuderia Ferrari
#### 1950 − 1959
**Merk**: Denne tabellen omfatter også bilene til North American Racing Team (NART), ettersom disse i praksis var påmeldt av NART på vegne av Scuderia Ferrari selv.

Notater til tabellen:

*  - Konstruktørmesterskapet eksisterte ikke før i .

*  - Delt kjøring.

#### 1960 − 1969

#### 1970 − 1979

#### 1980 − 1989

#### 1990 − 1999

#### 2000 − 2009

#### 2010 − 2019

#### 2020 −

**Noter til tabellen:**
*  - Brøt løpet, men ble klassifisert ettersom han hadde fullført over 90% av løpsdistansen.
*  - Runden avholdt også F1 Sprint - opphøyd tall er resultat i sprintløpet
* - Belgias Grand Prix 2021 ble stoppet før 75% av løpsdistansen var fullført, og hver poengplass ble derfor tildelt halvparten av det normale antall poeng.
* - Emilia Romagna Grand Prix 2023 ble avlyst 17. mai 2023 pga. flom i Emilia-Romagna-regionen. Runde 6 ble ikke tatt av kalenderen derimot, Monacos Grand Prix 2023 vil dermed fremdeles være runde 7.
* - Under Saudi-Arabias Grand Prix 2024 fikk Carlos Sainz jr. påvist blindtarmbetennelse. Han fullførte torsdagens fri-trening 1 og 2 før han ble tatt ut for operasjon på fredag. Ferraris test- og reservefører Oliver Bearman fullførte helgen for han, og fikk dermed sin Formel 1-debut.

## Referanser


## Kilder
*Formula1.com, results
*FORIX-databasen hos Autosport
Toni Merkens

**Toni Merkens** (født 21. juni 1912 i Köln, død 20. juni 1944 i Wildbad) var en tysk syklist som deltok under OL 1936 i Berlin.

Merkens ble olympisk mester i sykling under OL 1936 i Berlin. Han vant sprinten med tiden 11,8 sekunder som var ny olympisk rekord, foran Arie van Vliet fra Nederland med samme tid.

Han ble innkalt til soldattjeneste i 1942. Han ble hardt skadet på Østfronten av granatsplintrer, ble evakuert til Tyskland og døde av hjernehinnebetennelse på sykehus.

## OL-medaljer
* 1936  Berlin -  **Gull** i sykling bane, sprint

## Eksterne lenker
*
Jack Medica

**Jack Chapman Medica** (1914–1985) var en amerikansk svømmer som deltok under OL 1936 i Berlin.

Medica ble olympisk mester i svømming under OL 1936 i Berlin. Han vant finalen på 400 meter fri med tiden 4.44,5 ny olympisk rekord. Han kom på andreplass på 1500 meter fri bak gullvinneren Noboru Terada fra Japan. Han var også med på det  amerikanske laget som kom på andreplass på 4 x 200 meter fri, 11,5 sekunder bak Japan som vant med ny verdensrekord 8.51,5. De andre svømmerne på laget var Ralph Flanagan, John Macionis og Paul Wolf.

## OL-medaljer
* 1936  Berlin -  **Gull** i svømming, 400 meter fri  USA 
* 1936  Berlin -  Sølv i svømming, 1500 meter fri  USA 
* 1936  Berlin -  Sølv i svømming, stafett 4 x 200 meter fri  USA

## Referanser


## Eksterne lenker
*
Noboru Terada

**Noboru Terada** (født 25. november 1917 død 26. september 1986) var en japansk svømmer som deltok under OL 1936 i Berlin.

Terada ble olympisk mester i svømming under OL 1936 i Berlin. Han vant 1500 meter fri med tiden 19.13,7 over tjue sekunder raskere enn sølvvinneren Jack Medica fra USA.

## OL-medaljer
* 1936  Berlin -  **Gull** i svømming, 1500 meter fri  Japan

## Referanser


## Eksterne lenker
*
Utdanning i Zimbabwe

**Utdanningssystemet i [[Zimbabwe]]** kontrolleres av det zimbabwiske utdanningsdepartmentet. Takket være et relativt godt utbygd system er andelen lese- og skrivekyndige i landet på 90,7 %, som er blant de høyeste andelene i Afrika. Siden 1995 har dog andelen gått forsiktig ned, en trend Zimbabwe deler med flere andre afrikanske land.

Flertallet av de mer velstående i landet sender barna sine til uavhengige skoler, i motsetning til de fattigere delene av den svarte befolkningen som vanligvis sender barna sine til offentlige skoler. Utdanningen i Zimbabwe ble gjort gratis i 1980, men det er høye utgifter knyttet til skolegangen. Det zimbawiske utdanningsdepartementet har ansvaret for å vedlikeholde og drive de offentlige skolene, men de uavhengige skolene reguleres av regjeringen.

## Nivåer
Det zimbabwiske utdanningssytemet består av syv år med grunnskole og seks år med videregående skole. Etter dette kan man velge å studere videre ved universitet i Zimbabwe eller i utlandet. Skoleåret går fra januar til desember og er delt opp i tre semestre, hvert separert med én måneds ferie. Totalt består et skoleår av 40 skoleuker. Eksamen avholdes i tredje semester i november, men fag på O- og A-nivå tilbys også i juni.
Tett på tre

***Tett på tre*** er en norsk komiserie med Espen Eckbo som gikk på TV 2 i 2008. Idé, manus og regi var ved Espen Eckbo og Aleksander Herresthal. Espen Eckbo spilte selv alle hovedrollene og introduserte 10 nye figurer som ble utviklet med tanke på denne serien. I tillegg dukker to eldre figurer opp, som tidligere var kjent fra TV 2-nøttene. Sjangermessig fremsto serien som en rekke korte dokumentarer om ulike mellommenneskelige temaer, som kjærlighet, vennskap, familie og samliv. Tre figurer sto frem med hver sin lille historie i hver episode. 

Serien har likhetstrekk med utenlandske dokudrama-parodier med en mørk side, som *[[Torsk på Tallinn]]* (SVT, Sverige) og *[[Human Remains]]* (BBC). Eckbo selv har nevnt NRKs ''U:Trippel'' som inspirasjon til den tredoble fortellerstrukturen. 

Premieren ble sett av 511 000. 

Serien vant Gullruten 2009 i klassen "Beste manus" og var dessuten nominert til "Beste humorserie" og "Beste skuespiller".

## Referanser
Tetsuo Hamuro

**Tetsuo Hamuro** (født 7. september 1917, død 30. oktober 2005) var en japansk svømmer som deltok under OL 1936 i Berlin.

Hamuro ble olympisk mester i svømming under OL 1936 i Berlin. Han vant 200 meter bryst med tiden 2.41,5, ny olympisk rekord og 1,4 sekunder raskere enn sølvvinneren.

## OL-medaljer
* 1936  Berlin -  **Gull** i svømming, 200 meter bryst  Japan

## Referanser


## Eksterne lenker
*
Shigeo Sugiura

**Shigeo Sugiura** (født 10. mai 1917 død 10. april 1988) var en japansk svømmer som deltok under OL 1936 i Berlin.

Sugiura ble olympisk mester i svømming under OL 1936 i Berlin. Han var med på det japanske laget som vant 4 x 200 meter fri med tiden 8.51,5, ny verdensrekord og 11,5 sekunder raskere enn sølvvinnerne fra USA. De andre på svømmerne på laget var Masanori Yusa, Masaharu Taguchi og Shigeo Arai.

## OL-medaljer
* 1936  Berlin -  **Gull** i svømming, 4 x 200 meter fri (Japan)

## Referanser


## Eksterne lenker
*
Ytre Andamsfjorden

**Ytre Andamsfjorden** er en fjord i Karlsøy kommune i Troms. Den ligger mellom Rebbenesøya i vest og øya Andammen i øst, og er 8,5&nbsp;km lang. Den har innløp mellom Mulneset i vest og Andamsmulen i øst, og midt i innløpet ligger Sandholman. Fjorden går sørover langs vestsida av Andammen til Kobbenasen hvor den møter Indre Andamsfjorden, som kommer sørover langs østsida av Andammen. Andamsfjorden fortsetter et stykke lenger inn på Rebbenesøya. Det er ingen bosetninger langs fjorden.

Nord for Ytre Andamsfjorden ligger Grøtøysundet og Grøtøya. 

## Referanser
Grunnfjorden (Vannsundet)

**Grunnfjorden** er en fjord på nordøstsida av Ringvassøya i Karlsøy kommune i Troms. Fjorden har innløp mellom Brennes i vest og Storneset i øst og strekker seg 5,5 kilometer sørover til Grunnfjord i botn av fjorden.

Fylkesvei 304 går langs østsida av fjorden, og her ligger de fleste bosetningene ved fjorden. På vestsida er det ikke veiforbindelse. Vestsida er også høy og stiger bratt opp til rundt 300&nbsp;meter over fjorden. 

## Referanser